પશ્ચિમ બંગાળમાં અને બંગલા દેશમાં ફેલાયેલાં સુંદરવનનાં મૅન્ગ્રોવ્ઝનાં ઘટાટોપ જંગલો, માનવશરીરની શિરાઓની જેમ વચ્ચેથી નીકળતી ખારા પાણીની નહેરો અને એ બધાની વચ્ચે રોફથી ફરતા રૉયલ બૅન્ગોલ ટાઇગર્સ તથા અન્ય પ્રાણીઓ. માણસ જ્યારે પ્રાણીના ઇલાકામાં ઘૂસણખોરી કરે અને પ્રાણી જ્યારે વીફરે ત્યારે શું થાય એની વાર્તા માંડે છે આ શુક્રવારે આવેલી અનોખી ફિલ્મ, રોર : ધ ટાઇગર્સ ઑફ સુંદરબન્સ. રસપ્રદ વાત એ છે કે એક તો આ ફિલ્મમાં એકેય જાણીતો ચહેરો નથી. બીજું, આ ફિલ્મથી એક સમયનો ફ્લૉપ હીરો કમલ સદાના ડિરેક્ટરની ખુરશીમાં ગોઠવાયો છે. આને કારણે કોઈએ આ ફિલ્મને સિરિયસલી લીધી નથી, પરંતુ વન્યજીવનને ધ્યાનમાં રાખીને છેલ્લાં વર્ષોમાં બૉલીવુડમાં આવેલી સારામાં સારી ફિલ્મોમાંની આ એક છે.